ཅེས་མཆོད་པ་བརྗོད་པ་སྔོན་དུ་བཏང་སྟེ།གང་དཔྱད་པར་བྱ་བའི་གཞི་ནི།དབུ་མ་རྩ་བ་ཤེས་རབ་ལས།།རང་བཞིན་དག་ནི་བཅོས་མིན་དང་།།གཞན་ལ་ལྟོས་པ་མེད་པ་ཡིན།།ཞེས་གསུངས།འདིའི་དོན་ལ་རྩ་ཤེར་ཊཱིཀ་ཆེན་ལས།འདི་ན་རང་གི་ངོ་བོ་ནི་རང་བཞིན་ནོ་ཞེས་ཐ་སྙད་བྱས་པས་གང་ཞིག་དངོས་པོ་གང་གི་བདག་གི་བ་དེ་ནི་དེའི་རང་བཞིན་ནོ་ཞེས་བརྗོད་དོ།གང་ཞིག་གང་གི་བདག་གི་བ་ཡིན་ཞེ་ན་ཆོས་ཅན་གང་གི་ཆོས་གང་མ་བཅོས་པ་དེ་ནི་དེའི་འོ།གང་ཞིག་བཅོས་མ་ཡིན་པ་དེ་ནི་དེའི་བདག་གི་བ་མ་ཡིན་ཏེ།དཔེར་ན་ཆུའི་ཚ་བ་ལྟ་བུའོ།གང་ཞིག་གཞན་ལ་རག་མ་ལས་པ་དེ་ཡང་དེའི་བདག་གི་བ་ཡིན་ཏེ།དཔེར་ན་རང་གི་ཁོལ་པོ་དང་།རང་གི་ནོར་དག་བཞིན་ནོ།གང་ཞིག་གཞན་ལ་རག་ལས་པ་དེ་ནི་དེའི་བདག་གི་བ་མ་ཡིན་ཏེ།དཔེར་ན་རེ་ཞིག་བརྙན་པོ་རང་དབང་མེད་པ་ལྟ་བུའོ།ཞེས་ཆོས་དེའི་མ་བཅོས་པ་དང་།ཆོས་དེའི་གཞན་ལ་རག་མ་ལས་པ་གཉིས་ནི་ཆོས་དེའི་བདག་གི་བ་ཡིན་པའམ་ཆོས་དེའི་རང་བཞིན་དུ་གསུངས་པས་མ་བཅོས་པ་དང་།རག་མ་ལས་པ་གཉིས་ཀྱི་གོ་དོན་ནི་ཆེས་འཆར་དཀའ་ཞིང་།དེ་ལས་འཕྲོས་ཏེ་ཅུང་ཟད་བཤད་ན།དཔེར་ན་སྟོང་གཞི་བུམ་པ་ལྟ་བུའི་ཆོས་ཉིད་ནི།རང་འཇོག་བྱེད་ཀྱི་བློ་ཡིས་མ་བཅོས་ཤིང་།རྒྱུ་རྐྱེན་གཞན་ལ་རག་མ་ལས་པའི་ཆ་ནས་དེའི་རང་བཞིན་དུ་འཇོག་དགོས་པ་འདྲ་ཡང་།དོགས་པ་འདི་ལྟར་བསུ་སྟེ།བུམ་པའི་ཆོས་ཉིད་ཆོས་ཅན།རང་འཇོག་བྱེད་ཀྱི་བློ་ཡིས་མ་བཅོས་པར་ཐལ།ཁྱོད་བུམ་པའི་རང་བཞིན་ཡིན་པའིཕྱིར།འདོད་ན།དེ་ཆོས་ཅན།རང་འཇོག་བྱེད་ཀྱི་རྟོག་པས་མ་བཏགས་པར་ཐལ།དེ་ཡིས་མ་བཅོས་པ་དེའི་ཕྱིར།མ་ཁྱབ་ན།རྟོག་པ་དེ་ཡིས་འཇོག་ཚུལ་དང་།རྟོག་པ་དེ་ཡིས་བཅོས་པའི་མཚམས་གང་དུ་བཟུང་།ཐ་སྙད་འདོགས་པའི་བློ་ཡིས་བཞག་པ་ལ་བཅོས་པ་དང་།དོན་དམ་དཔྱོད་པའི་བློ་ཡིས་བཞག་པ་ལ་བཅོས་མིན་གྱི་དོན་དུ་འཇོག་ཅེ་ན།རྟོག་པ་ཆོས་ཅན།དེ་གཉིས་གང་ཡིན།དེ་ནི་རང་ལྡོག་དང་།རྫས་སྤྱི་མ་ཡིན་ཞེས་སྨྲ་ན།གཞི་གྲུབ་ན་རྟོག་པས་བཏགས་ཙམ་ཡིན་པས་ཁྱབ་པ་ལ་འདོད་ལན་མི་ཐེབས་པར་ཐལ།རྟོག་པ་དེ་དེ་གཉིས་གང་ཡིན་ཁ་ཚོན་མི་ཆོད་པའི་ཕྱིར།ཡང་ན་རྒྱུ་རྐྱེན་གྱིས་མ་བཅོས་པ་དང་།གཞན་ལ་རག་མ་ལས་པའི་དོན་ལ་མཐའ་གཅིག་ཏུ་དེའི་རང་བཞིན་ཡིན་པ་ཞིག་གི་དོན་དུ་འཇོག་ཅེ་ན།ནམ་མཁའ་ཆོས་ཅན།སྐབས་འདིར་བསྟན་པའི་རང་བཞིན་ཡིན་པར་ཐལ།དེའི་དོན་གཉིས་པོ་ཚང་བའི་ཕྱིར།འདོད་ན་མི་འཐད་དེ།དེའི་རང་བཞིན་ནི་དེའིི་གཤིས་ལུགས་ཡིན་དགོས་སྟེ།རྩ་ཤེར་ཊཱིཀ་ཆེན་ལས།དེའི་ལྟར་གསུངས་པས་ནི་བཅོས་མ་དང་།ཆོས་དེ་ལས་གཞན་ལ་རག་ལས་པ་ཐམས་་ཅད་ཆོས་དེའི་བདག་གི་བ་མིན་པར་སྟོན་པ་མིན་གྱི་ཆོས་དེའི་རང་བཞིན་ནམ་གཤིས་སུ་འཇོག་པའི་བདག་གི་བ་དེ་ལ་དེའི་བཅོས་མ་མིན་པ་དང་།དེ་ལས་གཞན་ལ་རག་ལས་པའི་གཡར་པོ་ལྟ་བུ་མིན་པ་ཞིག་དགོས་པ་སྟོན་ནོ།ཞེས་གསུངས་པའི་ཕྱིར།སྟོང་ཐུན་སྐལ་བཟང་མིག་འབྱེད་ལས་གསུངས་པ་ལྟར་ན།མ་བཅོས་པ་ནི་རྒྱུ་རྐྱེན་གྱིས་གསར་དུ་མ་བཅོས་པ་དང་།གཞན་ལ་མ་ལྟོས་པའི་དོན་རྒྱུས་མ་སྐྱེས་པ་ལ་བྱེད་ན་སྔ་མ་དང་ཟློས་པའི་སྐྱོན་དང་།ཆོས་གཞན་ལ་ལྟོས་ནས་བཞག་མི་དགོས་པ་ཙམ་ལ་ཡང་མི་བྱ་སྟེ།ཆོས་ཉིད་རྟེན་འབྲེལ་མ་ཡིན་པར་འགྱུར་བའི་སྐྱོན་དུ་མཛད་ནས་རིང་ཐུང་གི་ལྟོས་འཇོིག་དང་།ཚ་གྲང་ལྟ་བུའི་ལྟོས་འཇོག་དང་།ཕ་རི་ཚུར་རིའི་ལྟོས་འཇོག་ལྟ་བུ་མི་འཇོག་པའི་དོན་དུ་བྱས་ནས་མཐའ་གཅིག་ཏུ་དེའི་རང་བཞིན་དུ་སོང་བ་ཞིག་དགོས་པ་གསུངས་ཀྱང་།མཐའ་གཅིག་ཏུ་གསུངས་པའི་དོན་ལ་བརྟག་ན་ཆེས་དཀའ་བས་རེ་ཞིག་མ་སྤྲོས།སྤྱིར་དབུ་མའི་གཞུང་ནས་རང་བཞིན་ལ་གོ་ཚོད་གསུམ་སྟེ།དགག་བྱ་རང་བཞིན་གྱིས་གྲུབ་པའི་རང་བཞིན་དང་།མེའི་ཚ་བ་ལྟ་བུའི་ཐུན་མིན་མ་ཡིན་པའི་མཚན་ཉིད་ལ་རང་བཞིན་དུ་འཇོག་པ་དང་།ཆོས་དེའི་གཤིས་ལུགས་ལ་རང་བཞིན་འཇོག་པ་གསུམ་ཡོད་པས་སྐབས་འདི་ནི་གཤིས་ལུགས་ལ་གོ་དགོས་ཤིང་།དེ་ཡང་མཐའ་གཅིག་ཏུ་དགག་བྱ་ལ་སྦྱར་མི་ཆོག་པའི་ངེས་པ་མེད་དེ།དྲང་ངེས་ལེགས་བཤད་སྙིང་པོ་ལས།གཟུགས་ནས་སངས་རྒྱས་ཀྱི་བར་ལ་ངོ་བོ་ཉིད་དུ་བཏགས་པ་ཀུན་བཏགས་སུ་བཤད་པའི་ངོ་བོ་ཉིད་ནི་གཤིས་སམ་རང་བཞིན་ལ་བྱ་ཞིང་།གཞན་དབང་དེར་ཡོད་པ་ཀུན་བཏགས་ཡིན་ཡང་སངས་རྒྱས་ཀྱི་ཇི་ལྟ་བ་མཁྱེན་པའི་ཡུལ་ན་དེ་ཡོད་པ་ཡོངས་གྲུབ་བོ།དེ་ཡང་གཞན་དབང་ཡིན་ལུགས་སུ་ཡོད་པའི་ཀུན་བཏགས་ཀྱིས་སྟོང་པ་དེ་གཞན་དབང་གི་ཡིན་ལུགས་ཡིན་པ་དེ་ཉིད།སངས་རྒྱས་ཀྱིས་དོན་དམ་མཁྱེན་པའི་ཡུལ་ན་ཡོད་པས་ཡིན་ལུགས་གཅིག་ཉིད་གཞི་སོ་སོ་ལ་ལྟོས་ནས་ཀུན་བཏགས་དང་ཡོངས་གྲུབ་གཉིས་སུ་འཇོག་པའོ།ཞེས་གསུངས་པས་གཤིས་ལུགས་ལྟ་བུ་གཅིག་ཉིད་གཞི་སོ་སོ་ལ་ལྟོས་ནས་ཀུན་བཏགས་དང་ཡོངས་གྲུབ་འཇོག་ཚུལ་གསུངས་པ་སོགས་དཀའ་གནད་མང་དུ་ཡོད་ཀྱང་རེ་ཞིག་དེ་ཙམ་བྱུང་ངོ་།།